Popkunst møder teknologi: Jeff Koons’ ballonhund bliver til højttaler og lampe

Når kunst og teknologi smelter sammen, opstår der noget helt særligt – og det er præcis, hvad der sker i det nye samarbejde mellem den amerikanske popkunstner Jeff Koons og det franske designfirma Lexon. Sammen har de pustet nyt liv i Koons’ ikoniske Balloon Dog ved at forvandle den til en Bluetooth-højttaler og en stemningsfuld lampe.

De to produkter – Balloon Dog Speaker og Balloon Dog Lamp – er skabt i samarbejde med kunstmuseet The Broad i Los Angeles, hvor den oprindelige skulptur har hjemme. Her er der dog ikke kun tale om pynt. Højttaleren leverer 360-graders lyd via seks aktive højttalerelementer og fire passive radiatorer, mens lampen kan lyse i et væld af farver og synkronisere med andre enheder takket være Lexons egen Easy Sync-teknologi.

Begge dele er skabt i gennemskinneligt materiale, der mimer ballonens karakteristiske former og refleksioner – og målet er ifølge Koons at bringe kunsten ind i hverdagen på en ny måde.

“Det er en spændende måde for Balloon Dog at blive en del af folks dagligdag, hvor kunst, design og teknologi mødes,” siger Jeff Koons i en udtalelse.

Højttaler …

Lampe …

… og et bevis på ægtheden.

Samlerobjekter i begrænset oplag

Produkterne måler 28 centimeter i højden og vejer 900 gram – og selv om de kan bruges til både musik og lys, er det tydeligt, at de også er tænkt som samlerobjekter. Hver enhed kommer med indgraveret signatur og ægthedscertifikat med hologram. De lanceres i begrænset oplag og kan forudbestilles fra den 17. juni på Lexons egen webshop. De første eksemplarer sendes ud i oktober.

Prisen, spørger du? Ja, det er ikke just billigt at eje et certificeret kunstværk af Jeff Koons, men de kan dog trods alt købes for menneskepenge. Hver enhed koster 750 euro, svarende til 5.600 kroner, og hver kunde kan maksimalt købe to af hver enhed.

Der er altså tale om mere end blot pynt – det er en teknologisk opgradering af et af popkunstens mest kendte symboler.

Det er dog langt fra første gang, at kunst og teknologi krydser veje. I 2020 indgik B&O et samarbejde med David Lynch, kendt for sine surrealistiske film og grafik. Resultatet blev specialudgaver af Beoplay A9 og Beoplay H9 med udvalgte værker fra Lynchs “War Between the Shapes”-serie trykt direkte på højttaleren og høretelefonerne.

Popkunst møder teknologi: Jeff Koons’ ballonhund bliver til højttaler og lampe